Idar Kristiansen

Idar Kristiansen (født 26. mai 1932 i Honningsvåg, død 10. januar 1985) var en norsk forfatter. Tidlig i barndommen flyttet familien til Kåfjord i Troms, der han bodde det meste av livet. Hans far var fra Kåfjord og moren fra Lyngen. Etter gymnaset utdannet han seg til lærer ved Tromsø lærerskole. 

Forfatterdebuten kom med diktsamlingen Sanger fra en tundra i 1957. I 1970 kom Korstog mot Kautokeino, en dokumentarskildring av Kautokeino-opprøret på 1850-tallet. Hovedverket hans var serien Kornet og fiskene i fire bind om den finske innvandringen til Finnmark, Svanevinger i nord (1978), Den salte åkeren (1979), Stiene fører til havet (1980) og Guds nåde nordpå (1981). Han ble nominert til Nordisk råds litteraturpris i 1981 for serien. Romanserien ble filmatisert av Lasse Glomm, og fikk tittelen Havlandet. Filmen er basert på de to første bøkene i serien og hadde premiere i 1985. I 1983 kom kriminalromanen Regnskap i rødt ut. Den siste boken hans, Nådekvalpenes dal, kom ut posthumt i 1985. Boken var tenkt å være den første i et tre-bindsverk om evakueringen og brenningen av Finnmark under andre verdenskrig, men han fikk bare ferdig første bindet før han døde.

Film 
Svanevinger i nord og  Den salte åkeren var utgangspunktet for den norske filmen Havlandet fra 1985, regissert av Lasse Glomm.

Bøker 
 Sanger fra en tundra – dikt (1957)		
 Alt du trodde glemt – dikt (1961)
 Korstog mot Kautokeino – dokumentarbok (1970)
 Svanevinger i nord – roman (1978
 Den salte åkeren – roman (1979)	 	
 Stiene fører til havet – roman (1980)		
 Guds nåde nordpå – roman (1981)
 Brenninger forut – noveller og dikt (1982)	
 Regnskap i rødt – roman (1983)
 Nådekvalpenes dal – fortellinger (1985)

Priser 
 Aschehougprisen 1980

Referanser

Eksterne lenker 
 
  Idar Kristiansen: Min sang til Kåfjord
  Kaisa Lindbach om kvenlitteratur i Nord-Norge, Universitetet i Tromsø
  Kaisa Lindbach om kvensk litteratur
  Les om Idar Kristiansen på nordligefolk.no

Norske romanforfattere
Norske lyrikere
Norske novellister
Vinnere av Aschehougprisen
Personer fra Nordkapp kommune
Personer fra Kåfjord kommune